**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ Г-Н ПЕНЧО МИЛКОВ**

**КМЕТ НА ОБЩИНА РУСЕ**

**Относно:** *Подпомагане на Сдруженията на собствениците на многофамилни жилищни сгради, на територията на Община Русе, за кандидатстване по процедура „Подкрепа за устойчиво енергийно обновяване на жилищния сграден фонд – етап I", която ще се финансира със средства от Механизма за възстановяване и устойчивост*

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

Процедура „Подкрепа за устойчиво енергийно обновяване на жилищния сграден фонд - етап I" е насочена към енергийно обновяване на многофамилни жилищни сгради, като с нея се цели чрез изпълнение на мерки за енергийна ефективност да се подобрят условията за живот на домакинствата, да се повиши качеството на живот на цялото население и бъдещите поколения.

Съгласно одобрения План за възстановяване и устойчивост на Република България, инвестицията за устойчиво енергийно обновяване на жилищния сграден фонд е в областта на стълб „Зелена България", Компонент 4 „Нисковъглеродна икономика".

Настоящата процедура за предоставяне на БФП е **първи етап** от изпълнението
на **подмярка „Подкрепа за устойчиво енергийно обновяване на жилищния
сграден фонд",** Настоящият първи етап предвижда интензитетът на безвъзмездната
финансова помощ да е **100%** от допустимите разходи и набирането на проектни
предложения **да приключи до 31.05.2023 г.,** съгласно Насоките за кандидатстване, публикувани за публично обсъждане.

Кандидатстването по настоящата процедура се осъществява въз основа на
предложения, които се подават през общината партньор и се оценяват в съответствие
с критериите, описани в Насоките за кандидатстване, публикувани за публично
обсъждане.

Допустими са всички многофамилни жилищни сгради, които се управляват по
реда на Закона за управление на етажната собственост (ЗУЕС) и са проектирани
преди 26 април 1999 г. Многофамилните жилищни сгради, които се управляват по
реда на ЗУЕС са тези, в които броят самостоятелни обекти са най-малко четири и
принадлежат на повече от един собственик. Сградата следва да е жилищна и да е
предназначена за постоянно обитаване, в която най-малко 60 на сто от нейната
разгъната застроена площ се заема от жилища (съгласно § 5, т. 29 от Допълнителните
разпоредби на ЗУТ).

Основната цел на настоящата процедура за предоставяне на средства от МВУ е
устойчиво енергийно обновяване на националния сграден фонд от жилищни сгради, а конкретните цели са следните:

* Подобряване енергийните характеристики на националния сграден фонд от
жилищни сгради, чрез прилагане на интегрирани енергоефективни мерки;
* Достигане на клас на енергопотребление минимум „В" след прилагане на
енергоспестяващи мерки при жилищни сгради;
* Стимулиране на минимум 30% спестяване на първична енергия за обновените
жилищни сгради;
* Намаляване на енергийната бедност, чрез намаляване на разходите за енергия;
* Подобряване на условията и качеството за живот на населението в страната чрез технологично обновление и модернизиране на сградния фонд.

Минималният размер на средствата за тази процедура (за етап 1) е в размер на 50 000 лева с включен ДДС, а максималният размер е 9 500 000 лева.

Кандидатите за средства подават предложение за изпълнение на
инвестиция чрез формуляр за кандидатстване в ИС за МВУ в съответствие с
условията, определени в Насоките за кандидатстване, публикувани за публично
обсъждане. Оценката и класирането на проектните предложения се извършва от
оценителна комисия, назначена със заповед на ръководителя на СНД съгласно
Насоките за кандидатстване, публикувани за публично обсъждане.

Дейностите по настоящата процедура се осъществяват на територията на цялата страна, в 28 области и 265 общини.

Предложения за изпълнение на инвестиция по настоящата процедура могат да бъдат подавани само в партньорство с общинската администрация на общината, където се намира сградата. Общинската администрация ще бъде водещ партньор в проекта и ще изпълнява функциите по неговото административно и финансово управление, както и отчитането му пред СНД.

Допустимо е подаване на едно проектно предложение за една сграда или блок-секция.

**Допустимите дейности за финансиране са:**

* Дейности по изпълнение на мерки за енергийна ефективност, които са предписани като задължителни за сградата в обследването за енергийна ефективност – подмяна на дограма, външна изолация, осветление в общите части и др.;
* Изграждане на ВЕИ;
* Съпътстващи строителни и монтажни работи, свързани с изпълнението на мерките за енергийна ефективност ;
* СМР свързани с осигуряване на пожарна безопасност, ремонт/подмяна на мълниезащитна и заземителна инсталация, осигуряване на достъпна архитектурна среда).

**Допустими за финансиране са и следните съпътстващи дейности:**

* Извършване на обследване за енергийна ефективност и сертифициране за ЕЕ
* Изготвяне на обследване за установяване на техническите характеристики, свързани с изискванията по чл. 169, ал. 1 (т. 1 - 5) и ал. 3 от ЗУТ, архитектурно заснемане и на технически паспорт на сградата;
* Изготвяне на инвестиционен проект и оценка на съответствието му съгласно ЗУТ;
* Авторски и строителен надзор съгласно ЗУТ;
* Въвеждане на обекта в експлоатация;
* Публичност и информация на проекта;
* Организация и управление на проекта.

Мерки за енергийна ефективност ще се изпълняват въз основа на обследване за енергийна ефективност на съответната сграда. Обследването за енергийна ефективност следва да бъде придружено от валиден сертификат за енергийни характеристики на сграда в експлоатация, изготвени по реда на чл. 48 от ЗЕЕ. Докладът от обследването за енергийна ефективност следва бъде изготвен в обхват и съдържание съгласно изискванията, опредени в приложимата подзаконова нормативна уредба (Наредбата по чл. 48 от ЗЕЕ). Наличието на енергийно и техническо обследване (включително сертификат за енергийни характеристики на сграда в експлоатация и технически паспорт) **е предварително условие за кандидатстване** по настоящата процедура.

Проекти, свързани с внедряване на мерки за енергийна ефективност, ще се финансират само след извършено обследване за установяване на техническите характеристики, свързани с удовлетворяване на изискванията по чл.169, ал.1 и ал. 3 от ЗУТ в съответствие с изискванията, определени в глава трета на Наредба № 5 от 2006 г. за техническите паспорти на строежите.

Общината водещ партньор в проектното предложение, сключва договор с Дирекция „Жилищна политика" на МРРБ от името на крайния получател на средствата. Тя отговаря за изпълнението на целия процес по обновяване на жилищните сгради на своята територия и за избора на изпълнители по реда на ЗОП за осъществяване на отделните дейности по сградите. Избраните изпълнители не са партньори по ПИИ.

Процедурите по Закона за обществените поръчки се провеждат от водещият партньор, които ще изпълняват ПИИ във всички случаи, когато е приложимо, при спазване на нормативните изисквания.

Предвид кратките срокове и невъзможността за организация и осигуряване на необходимите средства от Сдруженията на собствениците, за изготвяне на енергийно и техническо обследване (включително сертификат за енергийни характеристики на сграда в експлоатация, технически паспорт и архитектурно заснемане), предлагам да бъдат отпуснати средства от бюджета на Община Русе за подпомагане на етажната собственост, които да покрият разходите за горепосочените услуги. Следва да се има предвид, че средствата, които ще отпусне Община Русе с настоящото решение ще бъдат възстановявани от финансирането по процедура „Подкрепа за устойчиво енергийно обновяване на жилищния сграден фонд - етап I" по Национален план за възстановяване и устойчивост на Република България. В случай, че кандидатстващата сграда не бъде одобрена за финансиране по процедурата, получените средства следва да бъдат върнати на Община Русе в срок до 12 месеца от влизане в сила на решението за отказ от финансиране. Въведените условия за предоставяне на заемообразни средства от общината са съобразени с насоките за кандидатстване и гарантират максимален брой точки за кандидатите, което от своя страна увеличава възможността по-голям брой от финансираните от Община Русе сдружения на собственици да бъдат одобрени по процедурата и да получат средства, от които общината да удовлетвори вземането си.

Общата стойност на средствата е **до 1 000 000 (един милион) лева.**

Продължителността за изпълнение на дейностите по проекта е съгласно Насоките за кандидатстване за предоставяне на средства чрез подбор на предложения за изпълнение на инвестиция по процедура „подкрепа за устойчиво енергийно обновяване на жилищния сграден фонд - етап I, с финансиране по линия на механизма за възстановяване и устойчивост, публикувани за обществено обсъждане.

Предвид изложеното и факта, че участието на максимален брой сгради от община Русе в процедура „Подкрепа за устойчиво енергийно обновяване на жилищния сграден фонд - етап I" по Национален план за възстановяване и устойчивост на Република България е от особено важен обществен интерес и на основание чл.63, ал.2, т.3 от Правилника за организацията и дейността на Общински съвет – Русе, неговите комисии и взаимодействието им с общинска администрация, предлагам Общински Съвет – Русе да вземе следното решение:

**РЕШЕНИЕ:**

На основание чл. 21, ал. 2, във връзка с чл. 21, ал.1, т. 10 от ЗМСМА Общинският съвет реши:

1. Дава съгласие Община Русе да осигури заемообразно средства в размер до 1 000 000 (един милион) лева на Сдруженията на собствениците на многофамилни жилищни сгради, регистрирани по Закона за управление на етажната собственост (ЗУЕС) и участниците в тях за:
* Изготвяне на технически паспорти на сградите по чл.169, ал.1 и ал. 3 от ЗУТ, в съответствие с изискванията, определени в глава трета на Наредба № 5 от 2006 г. за техническите паспорти на строежите и изготвяне на архитектурни заснемания;
* Обследване за енергийна ефективност на съответната сграда. Обследването за енергийна ефективност следва да бъде придружено от валиден сертификат за енергийни характеристики на сграда в експлоатация, изготвени по реда на чл. 48 от ЗЕЕ. Докладът от обследването за енергийна ефективност следва бъде изготвен в обхват и съдържание съгласно изискванията, опредени в приложимата подзаконова нормативна уредба (Наредбата по чл. 48 от ЗЕЕ).

При одобрено проектно предложение предоставените средства се възстановяват от полученото финансиране по процедура „Подкрепа за устойчиво енергийно обновяване на жилищния сграден фонд - етап I"(Процедурата) по Национален план за възстановяване и устойчивост на Република България. В случай, че кандидатстващата сграда не бъде одобрена за финансиране по горепосочената процедура, получените средства следва да бъдат върнати на Община Русе в срок до 12 месеца от влизане в сила на решението за отказ от финансиране по процедурата.

1. За финансирането по т. 1 ще бъдат одобрени сдружения на собствениците на многофамилни жилищни сгради отговарящи на следните условия:
* Собствениците на > 95% от идеални части от общите части на етажна собственост членуват в Сдружение на собствениците на многофамилни жилищни сгради и са подкрепили изпълнението на проекта при гласуването на общото събрание
* Сдружението на собствениците кандидатства по Процедурата с цяла сграда, а не с отделна блок-секция или група от блок-секции.
* 100 % от собствениците в етажната собственост са подписали Декларации за готовност за осигуряване на достъп до самостоятелните им обекти.
* Сдружението на собствениците на многофамилни жилищни сгради предоставя в Община Русе оферта или сключен договор с лицензирано дружество за извършване на дейностите посочени в т. 1 на настоящото решение.
1. Максималният размер на финансирането по т.1 на Сдружение на собствениците на многофамилни жилищни сгради е в размер до определения в представената оферта/договор, но не повече от максималната референтна стойност на разхода за изготвяне на обследване за установяване на техническите характеристики, свързани с изискванията по чл. 169, ал. 1 и ал. 3 от ЗУТ и за съставяне на технически паспорт и за изготвяне на обследване за енергийна ефективност и сетификат за Енергийна ефективност, определен в насоките за кандидатстване по Процедурата.
2. Дава съгласие средствата по т.1 да бъдат осигурени от бюджета на Община Русе за 2023 - 2024 г.
3. Възлага на Кмета на Община Русе да организира изпълнението на настоящото решение и сключи договорите за безлихвен заем със сдруженията на собствениците на многофамилни жилищни сгради, отговарящи на горепосочените условия.

**ВНОСИТЕЛ:**

**ПЕНЧО МИЛКОВ**

*Кмет на Община Русе*